Merlin (mytológia)

Merlin je jednou z najdôležitejších postáv Artušovskej mytológie, ktorá sa objavuje v samotnej legende o kráľovi Artušovi. Je to čarodejník, mudrc a kráľovský radca. V keltských legendách to bol divo žijúci čarodej, no v neskorších verziách artušovských legiend sa stáva poradcom kresťanských kráľov. Naďalej však zostáva tým, kto používa mágiu, proroctvá, a je v kontakte s neviditeľnými svetmi. Medzi jeho ďalšie schopnosti patrí, že dokáže metamorfovať seba aj iných.

Merlina uviedol v 12. storočí katolícky kňaz Geoffrey z Monmouthu a v 13. storočí ho rozvinul francúzsky básnik Robert de Boron a jeho nasledovníci.Geoffrey, of Monmouth (1136). The History of the Kings of Britain. Penguin Classics. ISBN 9780140441703.

Geoffrey z Monmouthu vo svojom diele Historia Regum Britanniae (1135) píše o chlapcovi Ambrosiusovi, ktorý radil legendárnemu britskému kráľovi Vortigernovi. V jeho neskorších dielach vystupoval ako poradca Uthera Pendragona, otca kráľa Artuša, a neskôr aj kráľa Artuša. Merlin, báseň Roberta de Borrona, pridala postave kresťanský rozmer a urobila z neho proroka Svätého grálu. Je to Merlin, kto vyhlasuje, že Utherov skutočný dedič by mal byť odhalený prostredníctvom skúšky, ktorá spočívala vo vytiahnutí meča z kameňa.

 Legendy 

 Kráľ Vortigern 
Veža, ktorú dal postaviť kráľ Vortigern ako nedobytné útočisko, sa každú noc zrúti. To symbolizuje krehkosť jeho vlády. Kráľ hľadá chlapca bez otca, aby ho obetoval pre úspech dokončenia stavby. Týmto chlapcom je Merlin. Iba Merlin-Ambrosius vie, že pod vežou sa nachádza jazero, v ktorom spia dvaja slepí draci, biely a červený. Po prebudení sa tieto dve monštrá bijú a otriasajú zemou. Biely drak, ktorému Merlin predpovedá víťazstvo, predstavuje dvoch synov kráľa Constantina, ktorí prišli získať späť svoje kráľovstvo. Červený drak je uzurpátor Vortigern, a Merlin tým vlastne predpovedá jeho smrť.

 Stonehenge 
Historia Regum Britanniae („História britských kráľov“) od Geoffreyho z Monmouthu obsahuje legendu o pôvode Stonehenge, v ktorej sa opisuje, ako bol privezený z Írska. Podľa legendy boli kamene v Stonehenge liečivé, a do Írska ich priniesli obri z Afriky. Boli postavené na legendárnom vrchu Killaraus, kde vytvorili kamennú stavbu zvanú Obrovský kruh. Kráľ Aurelius Ambrosius z 5. storočia chcel postaviť veľký pamätník britským keltským šľachticom, ktorých zabili Sasi v Salisbury. Merlin mu poradil, aby použil Obrovský kruh. Kráľ poslal Merlina a Uthera Pendragona s 15000 mužmi, aby ho priniesli. Porazili írsku armádu pod vedením Gillomaniusa, ale nedokázali pohnúť s kameňmi tak obrovskej hmotnosti. S Merlinovou pomocou to však zvládli a dopravili kamene do Británie, kde ich znovu postavili tak, ako stáli.

 Narodenie Artuša 
V rovnakom literárnom diele nájdeme legendu o narodení Artuša. Uther Pendragon zabezpečuje britské hranice a potláča saské povstania s pomocou svojich vazalov, medzi ktorými je aj Gorlois, vojvoda z Cornwallu. Na slávnosti oslavujúcej ich víťazstvo sa Uther zamiluje do Gorloisovej manželky Igerny (Igraine) a medzi Utherom a jeho vazalom vypukne vojna. Gorlois pošle manželku do nedobytného hradu Tintagel, aby ju ochránil, zatiaľ čo on sám je obliehaný Utherom v inom meste. Uther sa poradí s Merlinom, ktorý pomocou svojej mágie dáva Utherovi podobu kráľa Gorloisa. V tejto podobe bez problémov vstúpi do hradu Tintagel. Strávi noc s Igraine a splodí s ňou dieťa, Artuša. Na druhý deň ráno sa zistí, že Gorlois bol zabitý.  

Uther si vezme Igraine za manželku a majú dcéru menom Anna (v neskorších románoch sa volá Morgan a je zvyčajne dcérou Igraine z jej predchádzajúceho manželstva). Morgan sa neskôr vydá za kráľa Lota a stane sa matkou Gawaina a Mordreda. 

Vzhľadom na predošlú dohodu s Utherom Merlin odnáša malého Artuša a tajne ho dáva do opatery sira Ectora. 

 Excalibur 
Excalibur je mýtický meč zarazený do skaly. Vo francúzskej básni Merlin od Roberta de Borona z roku 1200, prvom známom príbehu, v ktorom sa spomína motív „meča v kameni“, Artuš získal britský trón tým, že vytiahol meč z nákovy, ktorá ležala na kameni. V tomto príbehu Merlin predpovedá, že tento čin nemohol vykonať nikto iný ako „skutočný kráľ“, teda kráľ vyvolený bohom alebo skutočný dedič kráľa Uthera Pendragona.

 Morgan la Fée 
Ten istý autor opisuje, ako Merlin učí Artušovu sestru Morgan la Fée mágii. Je to čarodejnica, Artušova nevlastná sestra, záchrankyňa a ochrankyňa kráľa, ktorá sa v neskorších verziách legendy zmenila na antagonistku. Zmení svoju podobu, aby mohla splodiť s kráľom Artušom syna, jeho nasledovníka. 

 Svätý grál 
Merlin organizuje hľadanie Svätého grálu Artušovými rytiermi okrúhleho stola. Zatiaľ čo kráľ Artuš chorľavie a s ním upadá aj krajina, rytieri okrúhleho stola sa vydávajú hľadať Svätý grál, ktorý ho má uzdraviť. Grál môže mať spojenie s írskou mytológiou a spája sa s kresťanským motívom. 

 Merlinov odchod 
Merlin sa zamiluje do Morgan la Fée, Artušovej sestry a svojej žiačky, a nevie jej nič odmietnuť. Na jej žiadosť ju naučí všetkému, čo vie. Ona ho napokon vyvedie z Kamelotu do divočiny (alebo do jaskyne), kde ho uspí. V niektorých verziách je za koniec Merlina zodpovedná Jazerná pani. 

 V modernom umení 

 Literatúra 

 Mark Twain: Yankee z Connecticutu na dvore kráľa Artuša (A Connecticut Yankee in King Arthur's Court), 1889, hlavný hrdina satirického príbehu sa dostáva na dvor kráľa Artuša a stáva sa konkurentom Merlina.
 Arkadij a Boris Strugackovci: Pondelok začína v sobotu (Понедельник начинается в субботу), 1965, satira z prostredia ZSSR 60. a 70. rokov 20. storočia.
 Sergej Lukianenko: Posledná stráž (Последний Дозор), 2005, autor nadväzuje na artušovskú legendu.
 J.K. Rowlingová: Harry Potter, Merlin je spomínaný ako jeden z najlepších čarodejov vôbec.

 Film 

 Excalibur, 1981, režisér Johna Boormana, vystupuje ako dôležitá postava celého príbehu.
 Merlin, 1998, upravený príbeh z artušovských legiend. 
 Kráľ Artuš (King Arthur) 2004, vystupuje skôr ako druidský kňaz než ako čarodej.
 Posledná légia (The Last Legion), 2007, sa objavuje ako Ambrosinus, najskôr po boku posledného rímskeho cisára, neskôr ako čarodejník.
 Shrek Tretí (Shrek the Third), 2007, v animovanej rozprávke Merlin vystupuje ako Artušov učiteľ mágie zo strednej školy.
 Čarodejov učeň (The Sorcerer's Apprentice), 2010, mladý hrdina je potomkom Merlina.
 Transformers: Posledný rytier (Transformers: The Last Knight) 2017, Merlin zachraňuje anglickú armádu.
 Kráľ Artuš: Legenda o meči (King Arthur: Legend of the Sword) 2017, ide o upravenú artušovskú legendu.
 Hellboy, 2019, Merlin vyjaví hlavnému hrdinovi jeho pôvod.

 Seriál 

 Merlin (produkcia BBC) 20082012, Merlin sa objavuje ako mladý čarodejník a pomocník Artuša Pendragona.
 Doctor Who, 1989, Bojisko (Battlefield, séria 26, príbeh 152, epizóda 1-4).

 Komiks 

 DC Comics
 Marvel Comics

 Referencie 

 Iné projekty 

Kategória:Postavy Artušovských legiend